Københavns overborgmester vil legalisere hasj

Og la kommunen selge hasj for å stoppe kriminelle nettverk.

Københavns overborgmester Frank Jensen (til venstre) har foreslått å legalisere hasj i hovedstaden. Han vil også at kommunen skal stå for både produksjon og salg. Her på et bilde fra 2010 hvor han er sammen med minister Brian Mikkelsen og Kinas ambassadør til Danmark, Xie Hang Sheng. Jens Dresling, AP, NTB scanpix

27. feb. 2014 00:21 Sist oppdatert 27. februar 2014

Københavns overborgmester Frank Jensen har foreslått å legalisere hasj i hovedstaden. Han vil også at kommunen skal stå for både produksjon og salg, skriver Berlingske Tidende.

Jensen representerer Sosialdemokratene og har sittet som overborgmester i København siden 2010.

Han har nå fremmet et forslag om en såkalt Københavnermodell som i kontrollerte former legalisere hasj. Målet er å fjerne hasjhandelen fra kriminelle mijøer og i stedet la kommunen ta kontrollen med salg av hasj.

— Poenget er at vi skal redusere skadevirkningene og forhindre at brukerne er nødt til å handle med kriminelle nettverk, sier overborgmesteren.

Trenet salgspersonell

Berlingske Tidende skriver at forslaget blant annet går ut på at kommunen skal stå for produksjon av hasjen. Den skal så selges fra fem-seks sentrale steder i byen til priser som tilsvarer prisene på hasj som omsettes i bydelen Christiania - også kjent som fristaden. I dette området foregår det utstrakt hasjhandel.

Jensen vil at trenet personale skal veilede kundene blant annet med tanke på styrke og virking.

Fem gram skal være grensen

Det vil fungere slik at alle danske over 18 år skal kunne kjøpe opp til fem gram hasj ved å vise frem et sykeforsikringskort, skriver avisen.

Overskuddet av omsetningen skal gå til forebygging og behandling av hasjmisbruk.

For å kunne gjennomføre en slik plan krever det dispensasjon fra Justisdepartementet i Danmark, noe som er blitt avvist da Jensen tidligere har kommet med forslag om å legalisere hasj i byen.

Fakta Fakta Rusmiddel fra hampplanten, som inneholder et stort antall psykoaktive substanser. Opprinnelig fra Sentral-Asia. Brukt som rusmiddel av mennesker i flere tusen år. Marihuana er det vanligste produktet, og består av tørkede toppskudd fra hunnplanten. Hasj er et sekret fra planten, som ofte har et høyt konsentrat av rusfremkallende virkestoffer. Det mest kjente virkestoffet er tetrahydrocannabinol (THC), et psykoaktivt stoff som kan gi en kraftig rus. Virkestoffet cannabidiol (CBD) regnes for å virke smertelindrende, og brukes også som legemiddel mot andre sykdommer. Selve planten kan også brukes til å lage produkter som papir, klær, tauverk og voks, og omtales da gjerne som hamp. Vis mer